Ved DRs prisuddeling, Ding Awards, er Margrethe Vestager netop blevet tildelt årets hæderspris Den Gyldne Ding.

Som EUs konkurrencekommisær får Vestager prisen for at sætte foden ned overfor de store amerikanske it-firmaer, der i høj grad har forsøgt at presse de europæiske regler helt udover grænsen.

Mere konkret får Vestager prisen for sin indsats for at sikre, at vores private data forbliver vores private ejendom. En lige og fair konkurrence. Og ikke mindst kampen for, at selskaberne betaler en rimelig skat af de store milliardbeløb, de tjener på europæisk jord.

Fuld jury-enighed om Vestager

Juryens begrundelse for, at Margrethe Vestager fortjener hæderen, lyder således fra jury-formand Henrik Føhns:

- Nu er det jo So ein Ding Awards, så vi kan godt være lidt politisk ukorrekte. Der var en i juryen, der sagde “fordi hun har nosser”. Forstået på den måde at Vestager tør stille sig op overfor de amerikanske teknologi-giganter og sige: “Kammerater, venner. Det er ikke sådan, vi spiller her. I skal betale skat. I skal ikke forvride konkurrencen,” siger Henrik Føhns og fortsætter:

- Hun gør det på en ordentlig måde. Hun er ikke 'teknofob'. Hun anerkender, at teknologien skal være der og skal fungere, men firmaerne skal rette sig efter reglerne, siger han.

Læs også : Vestager fortsætter skattejagten: Ikea under lup

Margrethe Vestager vandt prisen i kamp med Elon Musk, selvkørende biler og den kunstige intelligens AlphaGo Zero. Der var dog bred enighed i juryen om, at hun var den rette vinder af Den Gyldne Ding 2017.

- Selvom vi er meget forskellige og havde mange forskellige holdninger og meninger hele vejen igennem voteringen, så var der fodslag omkring valget af Margrethe Vestager, siger Henrik Føhns.

Alle de store it-firmaer ved, hvem Vestager er

Spørger man cheferne hos Facebook, Google, Amazon og Apple, så er det da også helt sikkert, de alle ved, hvem Margrethe Vestager er.

Alle ovennævnte firmaer har mærket, at EUs danske konkurrencekommisær mener det seriøst, når hun siger, at de store it-selskaber skal følge europæisk lovgivning.

Google har i år fået en bøde på 18 milliarder for unfair konkurrence. Apple skal betale 97 milliarder tilbage til Irland, som de ifølge Vestager og EU har betalt for lidt i skat. Amazon skal også betale et milliardbeløb tilbage til Luxembourg for at benytte den samme skattefinte som Apple. Og så er der Facebook.

Facebook er sluppet med en mindre bøde på 825 millioner kroner for at give forkerte oplysninger i forbindelse med købet af besked-appen WhatsApp. Til gengæld er det sociale medie hovedperson i en sag hos EU-domstolen, der kan betyde, at vores data i fremtiden skal opbevares på europæiske servere og ikke i USA.

Læs også : EU-domstolen kan forbyde Facebook at lagre dine data i USA

Fortsættelse følger i 2018.

Årets Gakkelaks

Den anden pris, der blev uddelt ved Ding Awards, var Årets Gakkelaks. Prisen der går til årets teknologiske fadæse.